# Studieområdet (SO) – konceptbeskrivelse

Studieområdet er en del af Gymnasiereformen 2017 og består af syv flerfaglige forløb, der har fået tildelt i alt 210 timer i reformen. Forløbene skal fordeles og tones efter fagniveau og dermed også studieretning. Minimum fire af forløbene skal være inden for de af undervisningsministeriets givne otte temaer, og to af forløbene skal indeholde en skriftlig rapport, der er tildelt 12 fordybelsestimer hver. Udover timetildelingen på 210 timer tages der også ca 15 % fra de skriftlige fag til fordybelsestid. Formålet med studieområdet er at forberede eleverne til deres studieområdeprojekt (SOP), der består af en rapport på 15-12 sider samt et mundtligt forsvar på 30 min til en obligatorisk eksamen. Se mere om studieområdets formål (Link: <https://uvm.dk/gymnasiale-uddannelser/fag-og-laereplaner/laereplaner-2017/hhx-laereplaner-2017>)

**Time- og fagfordeling:**

Vi har på KHS besluttet at hvert SO-forløb i studieområdet tildeles et ligeligt antal timer – dvs. at hvert SO-forløb tildeles 30 timer, uanset om der indgår to eller tre fag i forløbet.

Emnerne og fagfordelingen ser ud som nedenstående:

|  |  |  |  |
| --- | --- | --- | --- |
| **SO** | **Emne/område** | **Fag** | **Pæd Ko** |
| SO1 | Medieforbrug (Digitalisering) | INF, Mat, Samf | AB |
| SO2 | Nation Branding (Kultur, marked og kommunikation) | Da, AØ og 2. fremmedsprog | GA |
| SO3 | Matematisk modellering og økonomiske analyse | MAT, VØ | AB |
| SO4 | Den Nationale Fortælling\* (SKR) | Da, Hi | GA |
| SO5 | International Handel | 2. Fremmedsprog, Engelsk, IØ | AB (GA) |
| SO6 | FNs Verdensmål (Globalisering)\*(SKR) | StudieretningsfagA +et A-andet | GA (AB) |
| SO7 | Mini-SOP | Eng, Hi, IØ | AB |
|  |  |  |  |
| SOP | I samarbejde med MER |  | GA |

\*) Skriftlig rapport på 6-10 sider inkl 12 timer i fordybelsestid

**Faglighed, studiekompetencer og progression:**

I studieområdet trænes eleverne igennem de syv SO-forløb i at arbejde metodisk, fagfagligt og tværfagligt med handelsgymnasiets profilfag. Vi er meget opmærksomme på at opfylde bekendtgørelsens krav omkring temaer, kompetencemål, krav til skriftlige/mundtlige produkter og ikke mindst den faglige og kompetencemæssige progression m.v. Endvidere anvendes ”Den videnskabelige basismodel” (Esben Nedenskov Petersen), for at tydeliggøre for eleverne, hvilket rum og kompetencer der arbejdes med i det pågældende SO-forløb.

Imod slutningen tones forløbene efter studieretning, og Studieområdet munder ud i et Studieområdeprojekt (SOP), hvor eleverne skal demonstrere opnåelse af de tværfaglige kompetencer, der er udviklet igennem forløbene.

Vi sikrer progression gennem forløbene via de pædagogiske koordinatorer, der skal have det overordnede overblik over alle forløbenes formål, kompetencer, produktkrav mv. En af de to pædagogiske koordinatorer er overordnet ansvarlig for arbejdet med SO-forløbene – dette er fordelt i forhold til kompetencer. De pædagogiske koordinatorers rolle er også at formidle ønsker og krav fra ledelsen mht. skemalægning, arbejdstilrettelæggelse, gennemførelse mm.

Struktur i grove træk…

Fag 2

Fag 1

PædKo

Fag 3

**Evaluering:**

Evalueringen af elevernes arbejde i SO-forløbene er endnu ikke progressionsmæssigt indtænkt, og hvert projekt har frie rammer til at bestemme evalueringsform i forhold til formativ og/eller summativ evaluering. Vi ser imidlertid en hensigtsmæssighed i at starte med formative tilbagemeldinger i de første SO-forløb, for senere at erstatte den formative evaluering med en summativ. Dette vil skærpe elevernes fokus på den evaluering/tilbagemelding, der kommer fra underviserne, og vil ikke forstyrres af en summativ karakter efter 12-skalaen.

Evaluering af forløbenes kvalitet og udførelse er formaliseret i en procedure for evaluering af SO-forløbet, startende med en spørgeguide til en af de deltagende undervisere, der foretager en mundtlig evaluering i klassen (se bilag 1). Elevernes svar på denne klasseevaluering videregives og inddrages i et spørgeskema, der er udarbejdet af de pædagogiske koordinatorer.

Procedure:

1. På baggrund af spørgeguiden gennemfører en af de klasses deltagende lærere en mundtlig evaluering af forløbet med klassen.
2. Alle lærere, der har været med i det pågældende SO-forløb, udfylder lærer-evalueringen.

**Årshjul og skemalægning**

For at sikre en hensigtsmæssig skemalægning og en jævn arbejdsbelastning for såvel undervisere som elever, arbejder vi ud fra en treårsplan. I planen forsøger vi så vidt muligt at lade diverse tværfaglige forløb, terminsprøver m.v. at ligge i bånd, således at vi får ”brud” på det sædvanlige skema på samme tid på alle tre årgange, men således at det ikke er de samme faggrupper, der har ekstra arbejdsbelastning på flere årgange samtidig. Det betyder, at den enkelte lærer har mindre undervisning på øvrige årgange, når han/hun har øget belastning på en given årgang. Samtidig sikrer det kontinuitet i de perioder, hvor der ikke ligger et bånd.

**Bilag 1:**

**Spørgeguide til elevevaluering af forløb i studieområdet**

**Det er tilladt at plukke i spørgsmålene afhængigt af forløbets karakter (f.eks. gruppearbejde/skriftligt arbejde/oplæg m.v.)**

Information:

* Hvordan fungerede opstartsmodulet? Blev det klart for jer fra start, hvad forløbet gik ud på?
* Har det været nemt at finde informationer om, hvad I skulle læse og hvad I skulle lave?

Materiale:

* Har materialet til forløbet været relevant og interessant? Har det været af en passende sværhedsgrad?
* Hvordan har undervisningen fungeret? Fik I lært det I skulle for at kunne arbejde videre selv?

Arbejdsformer:

* Hvordan har gruppearbejdet fungeret?
* Har I haft for meget tid, for lidt tid eller passende tid til det?
* Synes I, at arbejdsformerne passede til det, I skulle arbejde med?
* Var forløbet varieret?

Produkt:

* Fik I mulighed for at lave nogle gode præsentationer?
* Hvordan har det skriftlige arbejde fungeret? Vidste I, hvilke krav der var til opgaven?

Evaluering:

* Føler I, at I har fået relevant og tilstrækkelig feedback på jeres arbejde?

Læring:

* Er det klart for jer, hvad I har lært i dette forløb?
* Gav det mening for jer at arbejde ud fra den videnskabelige basismodel?

Gode ideer:

* Har I nogle gode ideer til hvordan forløbet kunne blive endnu bedre?